इन्भेस्टमेन्ट मेगालाई इशान कप
नेपाल इन्भेस्टमेन्ट मेगा बैंकले आरबीबीएल–इशान कप तेस्रो फुटसल प्रतियोगिताको उपाधि जितेको छ । सोमबार फाइनलमा एनआईएमबीले नेपाल आयल निगमलाई २–० गोलले हरायो ।
काठमाडौँ — नेपाल इन्भेस्टमेन्ट मेगा बैंकले आरबीबीएल–इशान कप तेस्रो फुटसल प्रतियोगिताको उपाधि जितेको छ । सोमबार फाइनलमा एनआईएमबीले नेपाल आयल निगमलाई २–० गोलले हरायो ।दुवै गोलसुलभ थापाले गरे । विजेताले ५० हजार र उपविजेताले ३० हजार रुपैयाँ पुरस्कार प्राप्त गरे ।आयल निगम फाइनलमा लगातार दोस्रोपटक हो । दोस्रो संस्करणको फाइनलमा निगम नेपाल नागरिक उड्डयन प्राधिकरणसँग पराजित भएको थियो । पहिलो संस्करण एभरेस्ट बैंकले जितेको थियो ।चैत्य फुटसलमा भएको प्रतियोगितामा नेपाल बैंक तेस्रो भयो । नेपाल बैंकले काठमाडौं उपत्यका खानेपानी लिमिटेडलाई २–० ले हरायो । रञ्जन बराल र सुदीप सुवेदीले गोल गरे । नेपाल बैंकले २० हजार पुरस्कार पार्‍यो । कुल ९ गोल गरेका विजेताका सुलभ थापा सर्वाधिक गोलकर्ता बने । विजेताकै सगुनकुमार मोक्तान उत्कृष्ट गोलरक्षक घोषित भए । राष्ट्रिय वाणिज्य बैंकले अनुशासित टिमको उपाधि हात पार्‍यो ।तीनदिने प्रतियोगितामा विभिन्न १६ संस्थाका १८ टिमले लिगकम नकआउट आधारमा प्रतिस्पर्धा गरेका थिए । राष्ट्रिय वाणिज्य बैंकको मुख्य प्रायोजनमा कर्मचारी खेलकुद प्रतिष्ठान नेपाल (इसान) ले प्रतियोगिता आयोजना गरेको हो । 